પછી તો એ જ બધી કોર્ટ-કચેરીની ઝંઝટ… કોર્ટની તારીખો… પહેલી જ વખતમાં મારું આખી ઘટનાને શબ્દસહ વર્ણવી, ગુનો કબુલ કરી લેવો… મારું ઘાતકી વલણ જોઈ કોઈને ભાગ્યે જ અપાતી ફાંસીની સજા સંભળાવવી… મારા વકીલ દ્વારા થોડી રાહત માટેની અરજી… ફાંસીને જન્મટીપમાં ફેરવવાની અરજી… મારું તદ્દન નિષ્ક્રિય રહી પોતાના કહ્યા પર અડગ રહેવું… અને મને એક ‘સાયકો’, સમાજ માટે હાનીકારક તત્વ ગણી ફાંસીની સજા પર મહોર લાગવી !! આ બધામાં કેટલો સમય ગયો એ જોવા, ગણવાની મને તો સુધબુધ જ ક્યાં હતી ! પણ સૌથી વધારે મજા તો આ મીડિયા કર્મચારીઓને પડી હતી, એમની માટે હું તેમની ન્યુઝ ચેનલ્સની રેટિંગ વધારવા માટેનું ‘હોટ સ્કૂપ’ હતો… એક હાઈ પ્રોફાઈલ ડબલ મર્ડર કેસ !!